
EAWC om Kommissionens forslag til at nedgradere ulvens beskyttelsesstatus: Lad os holde os til fakta
Bruxelles, 28. december 2023: Som reaktion på det nyeligt fremsatte forslag fra Europa-Kommissionen om at nedgradere ulvens internationale beskyttelsesstatus opfordrer European Alliance for Wolf Conservation (EAWC) Kommissionen til at holde sig til fakta: Trods det at vi anerkender en generel fremgang i bestanden, påpeger organisationen, at artens bevarelsesstatus langtfra er ensartet i hele Europa, og at ulvepopulationerne har en ugunstig-utilstrækkelig bevarelsesstatus i seks ud af syv biogeografiske regioner og er truet i flere EU-lande.
"Det er sandt, at ulvens situation er forbedret i Den Europæiske Union," sagde EAWC-formand Enrique Perez, en ændring, som han primært tilskriver den stærke juridiske beskyttelse af ulven i EU's Habitatsdirektiv. Dog har nogle EU-medlemslande gjort overdrevent brug af undtagelser til denne beskyttelse og nedlagt ulve i stort antal. Han tilføjede, at det faktum, at ulve også ofte er ofre for trafikulykker og ulovlig jagt, udgør en betydelig trussel mod ulvepopulationerne i mange lande.
Med henvisning til den nylige analyse, der blev bestilt af Kommissionen og offentliggjort sammen med forslaget om at nedgradere ulvens internationale beskyttelsesstatus, understregede Perez, at data vedrørende ulvene ikke er pålidelige og bør fortolkes med forsigtighed: "Tallene, som Kommissionen bruger i et forsøg på at vise, at ulvebestandene er steget, er ikke baseret på konsistent overvågning, men er baseret på forskelligartede datasæt, herunder skøn og ekstrapolationer."
Ifølge Alliancen tilvejebringer analysen også nogle vigtige informationer, herunder en opdateret vurdering af skaderne på husdyr. Den konkluderer, at ulven kun er ansvarlig for 0,065% af det samlede tab af får, og at forebyggende foranstaltninger såsom elektriske hegn og vogterhunde er effektive til at forhindre angreb, modsat regulering af ulv. Alliancen vil gerne spørge Europa-Kommissionen, hvorfor man ikke hellere fokuserer på at fremme forebyggende foranstaltninger, der har vist sig at fungere godt.
"Ulven spiller en essentiel rolle for at sikre sunde økosystemer," sagde EAWC-formand Enrique Perez. "Ulven regulerer antallet af vilde hovdyr og hjælper med at forhindre overgræsning og spredning af sygdomme," tilføjede han. Dette fremhæves tilmed i analysen, men er blevet overset i forslaget.
"Den Europæiske Union er i øjeblikket i gang med at vedtage en biodiversitetslov, der sigter mod at genoprette ødelagte økosystemer," sagde Perez og tilføjede: "Samtidig foreslår Europa-Kommissionen at nedgradere  beskyttelsen af ulven, som er en nøgleart og dermed har en afgørende rolle i denne genopretningsproces".
Perez mindede også om, at Kommissionen for knap et år siden modsatte sig et lignende forslag fremsat af Schweiz til Bern-Konventionens Stående Komite. 
EAWC undrer sig over, om denne markante kovending fra Kommissionen er et resultat af stigende pres fra højrefløjspartier og jagtlobbyen, som har lobbyet for en svækkelse af ulvens beskyttelsesstatus i årevis. Alliancen er skuffet over Europa-Kommissionens nylige forslag, der ikke kun ignorerer solid videnskabelig evidens, men også ignorerer den overvældende støtte fra europæiske borgere til at opretholde ulvens strenge beskyttelse. Dette er dokumenteret i en nylig undersøgelse foretaget af Eurogroup for Animals og de mange støttende udtalelser, der er modtaget som reaktion på Kommissionens egen opfordring.

The European Alliance for Wolf Conservation (EAWC) er et netværk af 15 medlemsorganisationer i Europa der arbejder for beskyttelse af ulven.

